R6 m. se smokkel-sigarette in petroltenkwa gekry | Netwerk24
Deur Marietie Louw-Carstens 21 Julie 2020 11:57
Meer as R6 miljoen se smokkelsigarette wat in ’n petroltenkwa versteek was, is Maandag op die Beitbrug-grenspos in Limpopo gekry.
Brig. Motlafela Mojapelo, polisiewoordvoerder in Limpopo, sê die sigarette was verpak in kartondose wat binne in die tenkwa versteek was.
Die bestuurder wou die grens vanaf Zimbabwe na Suid-Afrika oorsteek toe die voertuig afgetrek is. Die polisie het dit deursoek en op die sigarette afgekom.
Twee buitelanders van 36 en 44 jaar oud is in hegtenis geneem.
Mojapelo sê daar is op 523 bokse met duisende sigarette met ’n geraamde waarde van meer as R6 miljoen beslag gelê.
Die petroltenkwa waarmee glo probeer is om sigarette vanaf Zimbabwe na Suid-Afrika te smokkel. Die tenkwa is Maandag by die Beitbrug-grenspos in Limpopo deursoek. Foto: SAPD
Die polisie het die petroltenkwa afgetrek en deursoek, en op meer as 500 kartondose met duisende sigarette afgekom. Foto: SAPD
Die polisie het op 523 bokse sigarette beslag gelê. Foto: SAPD
Die polisie raam die waarde van die sigarette op meer as R6 miljoen. Foto: SAPD
Dit is die soveelste keer dat die polisie in Limpopo tydens die ramptoestand weens die Covid-19-pandemie en verbod op die verkoop van tabakprodukte op smokkelsigarette beslag lê.
Die twee mans sal eersdaags in die Musina-landdroshof op aanklagte van die onwettige besit van sigarette verskyn.
Verlede week is ’n 36-jarige man in Polokwane in hegtenis geneem terwyl hy na bewering besig was om gesmokkelde sigarette van die een voertuig na ’n ander oor te laai.
Hy het na bewering die polisie met R9 000 probeer omkoop.
Twee polisielede in Limpopo is ook die afgelope maand weens die onwettige besit van gesmokkelde sigarette in hegtenis geneem.
Meer oor: Smokkelsigarette | Inperking | Petroltenkwa
Konstabel in arres ná sigaretvonds in motor